Í Bandaríkjunum hafa komið fram ásakanir um að Þjóðaröryggisstofnun Bandaríkjanna , NSA , og Alríkislögreglan , FBI , hafi um allangt skeið samkeyrt upplýsingar um fólk bæði frá símafyrirtækjum og netfyrirtækjum ( öllum hinum helstu , Google , Yahoo , Facebook , Skype , Y-tube .... og svo framvegis ) . Þetta hefur verið gert samkvæmt leynilegri áætlun sem kallast PRISM . Sá sem ljóstraði þessu upp heitir Edward Snowden en hann vann hjá fyrirtæki sem tengdist þessu starfi . Upplýsingar hans birtust í Guardian og Washington Post . Umsvifalaust var hann brennimerktur svikari eða þjóðníðungur ( traitor ) af tilteknum aðilum á Bandaríkjaþingi þótt þar séu einnig margir til að taka upp hans málstað . Það varð úr að Edward Snowden flúði til Hong Kong en hefur látið í veðri vaka að hann gæti hugsað sér að fá landvistarleyfi á Íslandi . Ég tel að Alþingi eigi að fylgjast vel með þessu máli og félli það helst í hlut Allsherjarnefndar þingsins en hugsanlega einnig Utanríkismálanefndar . Evrópusambandið hefur þegar gert málið að utanríkismáli með því að Viviane Reding , dómsmálastjóri ESB hefur sent Eric Holder , dómsmálaráðherra Bandaríkjanna , bréf og farið fram á upplýsingar um net - og símahleranir Bandaríkjamanna . Í fréttum RÚV er haft eftir dómsmálastjóra ESB að svar Holders geti haft áhrif á samskipti Evrópusambandsins og Bandaríkjanna . Hér er á það að líta netheimurinn er aljóðlegur og ef bandarísk lög ganga lengra en lög annarra ríkja til að afla upplýsinga og jafnvel njósna um einstaklinga þá grefur það undan réttindum í viðkomandi löndum - ekki aðeins í Bandaríkjunum . Þetta kemur okkur því öllum við . Þetta minnir okkur á að netið , sem býður upp á gríðarlega möguleika fyrir upplýsinga - og lýðræðissamfélagið , getur hæglega snúist upp í andhverfu sína þar sem ríkið og stórfyrirtæki safni um okkur upplýsingum og grafi þannig undan friðhelgi einstaklingsins og lýðræðinu . Út á þá braut virðast bandarísk yfirvöld hafa haldið . Ég tók þetta mál upp á Alþingi í dag og hét því að fylgjast með framvindu þess að taka það upp að nýja ef aðstæður kalla á það .